Jean Anouilh (1910–1987) was 'n Franse dramaturg en toneelskrywer wie se loopbaan oor vyf dekades gestrek het. Hy is veral bekend vir toneelstukke soos Antigone (1942) en Becket (1958). Die grootste deel van repertoire handel oor die handhawing van integriteit in 'n wêreld van morele kompromie. Jean Marie Lucien Pierre Anouilh is op 23 Junie 1910 in Bordeaux gebore. Hy was die seun van 'n kleremaker en 'n klavieronderwyser. Ná sy studies in die regte werk hy vir twee jaar by 'n reklame-agentskap. In 1929 word hy die sekretaris van Louis Jouvet van die Comédie des Champs-Élysées. In 1929 skryf hy sy eerste stuk, die klug Humulus le muet en in 1931 sy eerste "ware" stuk l'Hermine. Hy besluit om voltyds te skryf, maar dit was aanvanklik nie so maklik nie. Hy maak sy deurbraak in 1937 met Le Voyageur sans Bagage. Dit is deur die akteurs Sacha en Ludmilla Pitoëff in die teater van die Mathurins op die planke gebring. Tydens die Duitse besetting het Anouilh aanhou skryf. Hy bly egter onpartydig, waarvoor hy later sterk gekritiseer is.